Universis presentes litteras inspecturis, Philippus magister scolarum Sancti Petri Pictavensis, Andreas subdecanus et magister R. Zacharie, canonici Beati Hilarii Pictavensis, judices a domino papa delegati, salutem in Domino. Mandatum domini pape recepimus in hunc modum: Gregorius ... (ut supra). Hujus igitur auctoritate mandati partibus coram nobis pluries convocatis, et demum per procuratores sufficientes comparentibus, auditis rationibus utriusque partis, et ceteris cause instructionibus plenius intellectis et cognitis, procuratoribus partium consencientibus ut supradictum negotium per sententiam deffiniremus, habito prudentum virorum consilio, in nomine Patris, et Filii et Spiritus sancti, in hunc modum pronuntiamus: videlicet quod privilegia et indulgentie monasterii Cluniacensis et etiam Monasterii Novi Pictavensis, Cluniacensis ordinis, integra et illesa serventur ab archiepiscopo Burdegalensi et successoribus suis. Abbas vero Monasterii Novi Pictavensis et priores locorum ad idem Monasterium Novum pertinentium procurationes et subventiones pro procurationibus, reverentiam et honorem que consueverunt exhibere domino Burdegalensi, sicut exhibuerunt sibi et antecessoribus suis hactenus, amodo sine difficultate exhibeant et contradictione, ita quod in procurationibus numerum evectionum in Lateranensi concilio statutum non excedant, salvis in omnibus et per omnia privilegiis et indulgentiis dictarum ecclesiarum et etiam Burdegalensis ecclesie. Insuper, inspectis predictis privilegiis et indulgentiis, quicquid contra tenorem ipsorum privilegiorum et indulgentiarum ab utraque parte attemptatum est, de consilio bonorum virorum eadem auctoritate sententialiter denunciamus non tenere. Ut autem hec diffinitiva sententia robur perpetue firmitatis obtineat, presentes litteras predictam sententiam continentes sigillorum nostrorum munimine auctoritate commissionis nobis facte roboravimus. Actum die jovis post Nativitatem Domini, [anno Domini] M. CC. tricesimo tertio.